-----------------------------------------------------------------------
  1. ปัจจัยความเสี่ยง

  -----------------------------------------------------------------------

บริษัทฯ เล็งเห็นความสำคัญ ต่อการบริหารและจัดการความเสี่ยงขององค์กรอย่างเป็นระบบ
โดยมีคณะกรรมการบริหารความเสี่ยง ทำหน้าที่ประเมินความเสี่ยงที่อาจเกิดขึ้น
เพื่อกำหนดกลยุทธ์ให้สอดคล้องกับวัตถุประสงค์และเป้าหมายของบริษัทฯ อย่างไรก็ตาม แม้ว่าบริษัทฯ
ได้ให้ความสำคัญในการบริหารความเสี่ยง บริษัทฯและบริษัทย่อย ยังคงมีปัจจัยเสี่ยงในรอบปี 2555
สรุปได้ดังนี้

1.  ความเสี่ยงในการประกอบธุรกิจหม้อแปลงไฟฟ้าระบบจำหน่าย

  1.1 ความเสี่ยงในการพึ่งพาลูกค้าหม้อแปลงไฟฟ้าระบบจำหน่ายเฉพาะราย

รายได้ของบริษัทฯ ส่วนใหญ่มาจากการขายหม้อแปลงไฟฟ้าระบบจำหน่าย ในปี 2553 2554 และ
2555 บริษัทฯ มีรายได้จากการขายหม้อแปลงไฟฟ้าระบบจำหน่ายให้แก่ การไฟฟ้าส่วนภูมิภาค
และการไฟฟ้านครหลวงเป็นจำนวนเงินรวม 312.35 ล้านบาท 344.29 ล้านบาท และ 534.63
ล้านบาท หรือคิดเป็นร้อยละ 19.43 ร้อยละ 20.10 และ ร้อยละ 23.53 ตามลำดับ
ของรายได้จากการขายและบริการของบริษัทฯ
อย่างไรก็ตามหากพิจารณาจากยอดรายได้รวมทุกกลุ่มลูกค้าในปี 2555 ซึ่งมีจำนวน 2,301 ล้านบาท
เพิ่มขึ้น 505 ล้านบาท เมื่อเปรียบเทียบกับปี 2554 หรือเพิ่มขึ้นร้อยละ 28.31
ของรายได้จากการขายและบริการของบริษัทฯ จึงเล็งเห็นว่า สัดส่วนของรายได้ในกลุ่มลูกค้าต่างๆ
มีการกระจายตัวที่ดีขึ้น ทำให้ความเสี่ยงในการพึ่งพาลูกค้าเฉพาะรายลดลง

1.2 ความเสี่ยงจากความผันผวนของราคาวัตถุดิบในการผลิตหม้อแปลงไฟฟ้าระบบจำหน่าย

ในปี 2555 บริษัทฯ มีรายได้หลักจากการขายหม้อแปลงไฟฟ้าระบบจำหน่าย
ซึ่งการผลิตหม้อแปลงไฟฟ้าระบบจำหน่ายต้องใช้วัตถุดิบทั้งจากในประเทศและต่างประเทศ เช่น
เหล็กซิลิคอน ทองแดง เป็นต้น ดังนั้นบริษัทฯ
อาจได้รับผลกระทบจากความผันผวนของราคาวัตถุดิบในตลาดโลก
ดังจะเห็นได้จากราคาเหล็กซิลิคอนที่บริษัทฯจัดซื้อมีราคาเฉลี่ยในปี 2555
ได้ปรับตัวลดลงเมื่อเทียบกับปี 2554 ร้อยละ 1.5 ราคาทองแดงที่บริษัทฯ จัดซื้อในปี 2555
ปรับตัวลดลงเมื่อเทียบกับปี 2554 ร้อยละ 6
ซึ่งการเปลี่ยนแปลงของวัตถุดิบดังกล่าวมานี้ทำให้ผลกระทบที่มีต่อต้นทุนรวมในการผลิตหม้อแปลงไฟฟ้าเปลี่ยนแปลงเล็กน้อย
อย่างไรก็ตามการที่บริษัทฯ มีประสบการณ์ในการผลิตหม้อแปลงไฟฟ้าระบบจำหน่ายกว่า 30 ปี
ทำให้บริษัทฯเข้าใจวัฏจักรราคาวัตถุดิบ และบริษัทฯ
ได้มีการวางแผนการจัดหาวัตถุดิบและมีการสำรองวัตถุดิบเพื่อใช้ในการผลิตได้ประมาณ 3 เดือน
นอกจากนั้นราคาวัตถุดิบที่ผันผวนมิได้มีผลกระทบเฉพาะบริษัทฯ เท่านั้น
แต่มีผลกระทบกับผู้ผลิตหม้อแปลงไฟฟ้าทุกราย

1.3 ความเสี่ยงจากคุณภาพวัตถุดิบในการผลิตหม้อแปลงไฟฟ้าระบบจำหน่าย

  หม้อแปลงไฟฟ้าเป็นอุปกรณ์สำคัญในระบบส่งกำลังไฟฟ้า
  หากเกิดการชำรุดเสียหายจะส่งผลกระทบต่อผู้ใช้ไฟฟ้าทั้งโรงงานอุตสาหกรรมและบ้านพักอาศัยเป็นอย่างมาก
  ดังนั้นหม้อแปลงไฟฟ้าจะต้องผลิตให้มีคุณภาพสูง จึงจำเป็นต้องมีการคัดเลือกวัตถุดิบที่ใช้ในการผลิต
  ได้แก่เหล็กซิลิคอน, ลวดทองแดง, ทองแดงแผ่น, กระดาษฉนวน, น้ำมันหม้อแปลง,
  ตัวถังหม้อแปลงไฟฟ้า อย่างมีคุณภาพตามมาตรฐาน
  เพื่อป้องกันความเสี่ยงจากปัญหาวัตถุดิบไม่ได้มาตรฐาน บริษัทฯ
  ได้จัดทำขั้นตอนการทำงานตามมาตรฐาน ISO 9001 ประกอบด้วยขั้นตอนการออกแบบ,
  กำหนดคุณสมบัติของวัตถุดิบที่ใช้ในการผลิตหม้อแปลง โดยมีการตรวจสอบ ทดสอบ
  คัดเลือกผู้ส่งมอบที่มีคุณสมบัติตามที่ต้องการ มีการตรวจรับวัตถุดิบ
  เพื่อให้มั่นใจได้ว่าวัตถุดิบที่บริษัทฯ สั่งเข้ามาใช้ในการผลิตเป็นไปตามคุณสมบัติที่กำหนด
  มีคุณภาพตามมาตรฐาน

1.4 ความเสี่ยงจากการพึ่งพาบุคลากรที่มีความชำนาญในการผลิตหม้อแปลงไฟฟ้าระบบจำหน่าย

  ในปี 2555 รายได้จากการขายหม้อแปลงไฟฟ้าระบบจำหน่าย คิดเป็นร้อยละ 88.46
  ของงานขายหม้อแปลงและงานบริการ
  ซึ่งรายได้ดังกล่าวเป็นรายได้จากการขายสินค้าที่ต้องอาศัยบุคลากรที่มีประสบการณ์ความรู้ความชำนาญ
  ดังนั้นการพึ่งพาบุคลากรที่มีความรู้ความชำนาญเฉพาะทาง
  จึงมีความสำคัญต่อการผลิตหม้อแปลงไฟฟ้าระบบจำหน่ายซึ่งการสูญเสียบุคลากรที่มีความรู้ความชำนาญอาจส่งผลกระทบต่อการดำเนินงานของบริษัทฯ
  ได้ แต่เนื่องจากบริษัทฯมีระบบการดำเนินงานที่ดีเป็นไปตามมาตรฐานการดำเนินงาน ISO 9001
  ซึ่งมาตรฐาน ISO จะมีการกำหนดวิธีปฏิบัติงาน การฝึกอบรม และขั้นตอนในการปฏิบัติงาน
  ซึ่งในกรณีที่รับพนักงานใหม่จะช่วยให้พนักงานใหม่สามารถทำความเข้าใจขั้นตอนการทำงาน
  ซึ่งจะทำให้พนักงานสามารถปฏิบัติงานจริงได้อย่างรวดเร็ว รวมทั้งบริษัทฯ
  ยังมีการอบรมเพื่อพัฒนาคุณภาพพนักงานอย่างต่อเนื่อง นอกจากนี้บริษัทฯ
  ยังมีการให้ผลประโยชน์และมีมาตรการจูงใจพนักงานต่าง ๆ เช่น กองทุนสำรองเลี้ยงชีพ
  เงินรางวัลประจำปี รางวัลตอบแทนพิเศษสำหรับพนักงานที่ร่วมงานกับบริษัทฯมานาน
  ซึ่งมาตรการเหล่านี้มีส่วนช่วยในการลดการสูญเสียบุคลากร

2. ความเสี่ยงในการประกอบธุรกิจพลังงานแสงอาทิตย์

  ความเสี่ยงจากการรับซื้อพลังงานของภาครัฐ

ตามที่คณะกรรมการนโยบายพลังงานแห่งชาติ
ได้มีมติหยุดการรับคำขอซื้อ-ขายไฟฟ้าที่ผลิตจากเซลล์แสงอาทิตย์และมีการปรับลดอัตราส่วนเพิ่มไฟฟ้า
(Adder) ส่งผลให้ลูกค้าซึ่งเป็นกลุ่มผู้ผลิตไฟฟ้าแสงอาทิตย์ชะลอการดำเนินการทั้งโครงการ

บริษัทฯ ได้มีการเสนอแนวทางการใช้เซลล์แสงอาทิตย์ เช่น
เสนอให้สำนักงานคณะกรรมการส่งเสริมการลงทุนควรพิจารณาทบทวนเกณฑ์และเงื่อนไขการให้การส่งเสริมการลงทุน
เพื่อลดปริมาณการนำเข้าเซลล์แสงอาทิตย์จากต่างประเทศและเพื่อสนับสนุนส่งเสริมผู้ผลิตสินค้าในประเทศ
กำหนดให้แผงเซลล์แสงอาทิตย์ที่ใช้ในโครงการของหน่วยราชการ
รัฐวิสาหกิจและบริษัทมหาชนที่รัฐมีหุ้นใหญ่ต้องใช้ผลิตภัณฑ์ที่ผลิตในประเทศเท่านั้น
ให้กระทรวงพลังงานกำหนดอัตราการอุดหนุนหรืออัตราส่วนเพิ่มไฟฟ้า (Adder)
ราคารับซื้อไฟฟ้าที่แตกต่างกันระหว่างโครงการที่ติดตั้งบนหลังคากับโครงการที่ติดตั้งบนพื้นดินและกำหนดอัตราการอุดหนุนตามขนาดโครงการ
เป็นต้น

3. ความเสี่ยงด้านการเงิน

1.  ความเสี่ยงจากความผันผวนของอัตราดอกเบี้ย

บริษัทฯ มีความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในตลาด
เนื่องจากบริษัทฯ มีวงเงินสินเชื่อจากธนาคารพาณิชย์ โดยธนาคารได้กำหนดอัตราดอกเบี้ยต่างๆ
ตามลักษณะและวัตถุประสงค์ของวงเงินที่ใช้ ดังนี้

1. วงเงินกู้ยืม คิดอัตราดอกเบี้ยในอัตรา MLR ต่อปี

2. วงเงินเลตเตอร์ออฟเครดิต และหรือ ทรัสต์รีซีทส์ และหรือ
เงินกู้ยืมระยะสั้นหรือวงเงินหนังสือค้ำประกัน
โดยหากเงินกู้เป็นสกุลเงินบาทคิดอัตราดอกเบี้ยในอัตรา MOR ต่อปี
และหากเงินกู้เป็นสกุลเงินตราต่างประเทศธนาคารจะกำหนดอัตราดอกเบี้ย SIBOR หรือ LIBOR
จากอัตราสูงสุดที่เสนอให้กู้หรือตามแต่ธนาคารจะพิจารณากำหนดในแต่ละครั้ง
ในวันก่อนหน้าวันเริ่มต้นของงวดเวลาดอกเบี้ยในแต่ละงวด 2 วันทำการ

ดังนั้นบริษัทฯ
จึงมีความเสี่ยงจากความผันผวนของอัตราดอกเบี้ยซึ่งอาจเปลี่ยนแปลงขึ้นหรือลงตามสภาวะตลาด
โดยอัตราดอกเบี้ยในปี 2554 และ 2555 สำหรับอัตราดอกเบี้ย MLR เท่ากับร้อยละ 7.625 และ
ร้อยละ 7.375 และ สำหรับอัตราดอกเบี้ย MOR เท่ากับร้อยละ 7.90 และ ร้อยละ 7.775
ตามลำดับ ซึ่งการเปลี่ยนแปลงของอัตราดอกเบี้ยดังกล่าวมีการเปลี่ยนแปลงน้อยมาก ดังนั้นบริษัทฯ
จึงมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

  3.2 ความเสี่ยงจากความผันผวนของอัตราแลกเปลี่ยน

บริษัทฯ มีการสั่งซื้อวัตถุดิบเพื่อผลิตหม้อแปลงไฟฟ้าระบบจำหน่ายจากต่างประเทศ เช่น เหล็กซิลิคอน
ขดลวดที่ใช้ผลิตหม้อแปลงไฟฟ้าแบบแห้ง
ซึ่งการเสนอราคาและการชำระเงินค่าวัตถุดิบจะใช้เงินเหรียญสหรัฐเป็นหลัก
อย่างไรก็ตามได้มีการติดตามดูอัตราแลกเปลี่ยนอย่างใกล้ชิด พร้อมทั้งพิจารณาถึงปัจจัยอื่นๆ
ที่เกี่ยวข้อง เพื่อลดความเสี่ยงจากความผันผวนของอัตราแลกเปลี่ยน
และเพิ่มประสิทธิภาพในการบริหารการเงิน

  4. ความเสี่ยงเนื่องจากปัจจัยทางเศรษฐกิจและการเมือง

ภาวะเศรษฐกิจไทยปี 2555 เริ่มมีการฟื้นตัวจากสภาวะนํ้าท่วมใหญ่
มีการกระตุ้นเศรษฐกิจภาคอุตสาหกรรมต่างๆ โดยเฉพาะรถยนต์ จนมีการขยายตัว
และการลงทุนเพิ่มเติมจากต่างประเทศ
เม็ดเงินที่ไหลเข้ามาอย่างต่อเนื่องมีผลดีต่อภาคอุตสาหกรรมและภาคการผลิตอื่นๆ
รวมถึงการบริการท่องเที่ยว ทำให้ปริมาณการใช้ไฟฟ้าเพิ่มขึ้น และการคาดการณ์ว่า GDP ในปี
2556 ที่สูงขึ้น 5-6% ทําให้โอกาสในการขยายตัวของความต้องการหม้อแปลงไฟฟ้ามีสูงขึ้น
ทั้งด้านการผลิตไฟฟ้าพลังงานหลัก และ พลังงานทดแทน
เพื่อให้ทันต่อความต้องการในการใช้ไฟฟ้าในภาคการผลิตและภาคครัวเรือนที่ตอบสนองการบริโภคในประเทศที่สูงมากขึ้น

สำหรับในปี 2556 นั้นอาจมีความเสี่ยงที่ภาวะฟองสบู่ด้านอสังหาริมทรัพย์เกิดขึ้น
อย่างไรก็ตามยอดรายได้หลักของบริษัท ส่วนใหญ่เกิดจากลูกค้ากลุ่มอุตสาหกรรม
ซึ่งยังมีอัตราการเติบโตที่ดีอยู่ ดังนั้นผลกระทบต่อยอดรายได้จึงมีน้อย
ด้านการเมือง มีสภาวะปกติยังไม่มีแนวโน้มในการที่ก่อความรุนแรงทําให้มีผลกระทบต่อเศรษฐกิจ
โดยรวมของประเทศ

  5.ความเสี่ยงเนื่องจากการเข้าร่วมเป็นประชาคมเศรษฐกิจอาเซียน

  (ASEAN Economic Community : AEC)

จากการที่อาเซียนจะรวมตัวเป็นประชาคมเศรษฐกิจภายในปี 2558 (ค.ศ. 2015)
ซึ่งประเทศไทยก็ต้องเข้าร่วมเป็นประชาคมเศรษฐกิจอาเซียน เช่นกัน
ความเสี่ยงที่จะเกิดขึ้นจากสินค้าของประเทศอาเซียนอื่นเข้าสู่ตลาดไทยได้โดยไม่มีภาระภาษี
ทำให้ผู้ประกอบการไทยต้องแข่งขันมากขึ้น
แต่ที่ผ่านมาอุตสาหกรรมหม้อแปลงไฟฟ้าของไทยมีความแข็งแกร่งมากกว่าประเทศอาเซียนอื่น
จึงเป็นโอกาสของอุตสาหกรรมหม้อแปลงของประเทศไทยที่จะได้รับประโยชน์จากการส่งออกหม้อแปลงมากกว่าการนำเข้าหม้อแปลงไฟฟ้า